பாடம் 22
அரசர்களுக்கு ஒரு செய்தி
நோக்கம்: அதிகாரமுள்ள ஆட்சியாளர்களுக்கும் கர்த்தராகிய இயேசுவைப் பற்றிச் சாட்சி கொடுக்க பவுல் தயங்கவில்லை என்பதைப் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 25:13-27; 26:1-32
மனப்பாட வசனம்: ரோமர் 1:16 – “கிறிஸ்துவின் சுவிசேஷத்தைக் குறித்து நான் வெட்கப்படேன்; ஏனென்றால் விசுவாசிக்கிற எல்லாருக்கும் இரட்சிப்பை உண்டாக்குகிற தேவ பெலனாயிருக்கிறது …”
பாடத்தை நடத்துதல்
தொடக்கப் புள்ளி
ஆளுநர் அல்லது ஜனாதிபதி போன்ற மிக முக்கியமான ஒருவரைச் சந்திக்கப் போகிறீர்கள் என்று உங்களுக்குச் சொல்லப்பட்டால் எப்படி உணர்வீர்கள்? அதற்காக உங்களை எப்படித் தயார்படுத்திக்கொள்வீர்கள்?
இன்றைய போதனையின் முக்கிய குறிப்புகள்
1. பவுல் விசாரணையின்றி இரண்டு ஆண்டுகள் சிறையில் இருந்த பின், அவனைச் சிறையில் அடைத்த ஆளுநருக்குப் பதிலாக ஒரு புதிய ரோம ஆளுநர் பொறுப்பேற்றார். புதிய ஆளுநராகிய பெஸ்து, யூதர்கள் ஏன் பவுலைக் கொல்ல விரும்புகிறார்கள் என்று அறிய விரும்பினார். தாங்கள் கொன்ற இயேசு மீண்டும் உயிரோடிருக்கிறார் என்று பவுல் போதிப்பதே காரணம் என்று அவர் அறிந்தார் (அப்போஸ்தலர் 25:19). ஆனால் ரோமச் சட்டத்தின்படி, ஒருவரின் மத நம்பிக்கைகளுக்காக அவருக்கு மரண தண்டனை கொடுக்க முடியாது.
2. பவுலை என்ன செய்வது என்று பெஸ்துவுக்குத் தெரியவில்லை. அப்போது ரோமரால் யூதருக்கு அரசனாக்கப்பட்ட அகிரிப்பாவும் அவன் மனைவி பெர்னீக்கேயாளும் பெஸ்துவைச் சந்திக்க வந்தார்கள். பவுலைப் பற்றி பெஸ்து அகிரிப்பாவின் ஆலோசனையைக் கேட்டார். பவுல் தன்னைக் குறித்துச் சொல்வதை முதலில் தான் கேட்க விரும்புவதாக அகிரிப்பா பதிலளித்தான் (25:14-22).
3. அகிரிப்பா அரசன் முன் பவுல் கொண்டுவரப்பட்டது ஒரு பிரம்மாண்டமான நிகழ்வு. படம் 22-ஐக் காட்டுங்கள். அங்கே இருந்தவர்கள் யார் என்பதை விவரியுங்கள் (25:23). வெவ்வேறு நபர்களையும் விலங்குகளுடன் நிற்கும் பவுலையும் சுட்டிக்காட்டுங்கள்.
4. ஆளுநராகிய பெஸ்து பவுலை அரசனுக்கு அறிமுகப்படுத்தினார் (25:24-27).
5. பவுல் யாருக்கும் பயப்படவில்லை. அரசனிடம் பணிவாக நடந்துகொண்டான்; ஆனாலும் கிறிஸ்து இயேசுவைப் பற்றி வெளிப்படையாகப் பேசினான். மனப்பாட வசனத்தைச் சத்தமாக வாசியுங்கள். தம்மை விசுவாசிக்கும் எல்லாரையும் இரட்சிக்க இயேசு வந்தார் என்னும் நற்செய்தியைக் குறித்து மவுனமாயிருக்கும்படி பவுலை யாரும் பயமுறுத்த முடியவில்லை.
6. பவுல் அரசனுக்குத் தன் சாட்சியைச் சொன்னான். அகிரிப்பா ஒரு யூதன்; ஆகவே தேவன் உலகத்துக்கு அனுப்புவதாக வாக்களித்த இரட்சகராகிய வரவிருக்கும் மேசியாவைப் பற்றி அவன் அறிந்திருந்தான் (26:2-18).
7. பவுல் தன் பணியைப் பற்றிப் பேசினான்; எல்லா இடங்களிலும் மக்களுக்குச் சாட்சி கொடுத்தான் (26:19-23).
8. பவுலின் சாட்சி இயேசு கிறிஸ்துவை ஏற்றுக்கொள்ளும் வாய்ப்பை எல்லாருக்கும் அளித்தது; ஆனால் பெஸ்து பவுலைப் பைத்தியம் என்று நினைத்தார். அகிரிப்பா சிறிது ஆர்வம் காட்டினான், ஆனால் இறுதியில் விட்டுவிட்டான். விசாரணையின் முடிவு: ரோமப் பேரரசின் தலைநகராகிய ரோமுக்குப் பவுல் செல்வான்; பேரரசராலேயே விசாரிக்கப்படுவான். அதாவது, உலகின் மிக முக்கியமான நகரத்துக்கு அவன் நற்செய்தியைக் கொண்டுசெல்வான் (26:24-32)!
கதைக்கு நமது பதிலளிப்பு
நற்செய்தி எல்லா மக்களுக்கும் உரியது; அவர்கள் யாராயிருந்தாலும் சரி.
இப்போது நம் நாட்டில் அதிகாரப் பதவிகளில் இருக்கும் எல்லாருக்காகவும் சிறிது நேரம் ஜெபிப்போம். இயேசு கிறிஸ்துவை இன்னும் ஏற்றுக்கொள்ளாத அந்தத் தலைவர்களுக்குக் கிறிஸ்தவர்கள் சாட்சி கொடுக்க வாய்ப்புகள் உண்டாகும்படி ஜெபிப்போம். தங்கள் கிறிஸ்தவ நம்பிக்கைகளுக்காகத் துன்பப்படுகிறவர்களுக்காகவும் ஜெபியுங்கள்.
மனப்பாட வசனத்தைப் பதிய வைத்தல்
பிள்ளைகள் வசனத்தைக் கற்றுக்கொள்ளும்போது, ரோமர் 1:16-ஐ அவர்கள் பார்க்கும்படி காட்டுங்கள் அல்லது உயர்த்திப் பிடியுங்கள்.
ரோமர் 1:16 – “கிறிஸ்துவின் சுவிசேஷத்தைக் குறித்து நான் வெட்கப்படேன்; ஏனென்றால் விசுவாசிக்கிற எல்லாருக்கும் இரட்சிப்பை உண்டாக்குகிற தேவ பெலனாயிருக்கிறது …”
